Adrian Cedric Boult, (/boʊlt/; 8 April 1889 – 22 Februarie 1983) was 'n Engelse dirigent. Sy ouers was welgesteld, en hy het in Engeland en in Leipzig, Duitsland, medies studeer. Sy vroeëre werk as dirigent is in Londen vir die Royal Opera House en Sergei Diaghilev se balletgeselskap gedoen. Sy eerste prominente pos was dié van dirigent van die City of Birmingham Orchestra in 1924. Toe die British Broadcasting Corporation hom in 1930 aangestel het as musiekdirekteur het hy die BBC Simfonieorkes gestig en hoofdirigent daarvan geword. Die orkes se standaarde kon slegs deur die London Philharmonic Orchestra (LPO), wat twee jaar later gestig is, geëwenaar word. In 1950 moes hy noodgedwonge die BBC verlaat met die bereiking van aftree-ouderdom, waarna hy as hoofdirigent by die LPO aangesluit het. Onder Boult se leiding het die LPO 'n uitnemende orkes geword. Hy het in 1957 as hoofdirigent uitgetree en later die pos van president aanvaar. Alhoewel hy in die laaste deel van sy loopbaan saam met ander orkeste gewerk het soos die Londen Simfonieorkes, die Philharmonia Orchestra, die Royal Philharmonic Orchestra, en sy voormalige orkes, die BBC Simfonieorkes, was dit egter die LPO waarmee hy hoofsaaklik geassosieer word.